ખરેખર તો ફિલ્મની સમાજ પર ખૂબ મોટી અસર થતી હોય છે. ફિલ્મ સમાજના દરેક વર્ગની માનસિકતા ઘડવામાં પણ સક્ષમ છે. ખાસ કરીને યુવાવર્ગ ફિલ્મોને ખાસ અનુસરે છે. તેને જ સાચો ઇતિહાસ માને છે. તેથી ફિલ્મ એ ભવિષ્યમાં પાક્કો દસ્તાવેજ જ બની જાય છે, જેમ કે ઇતિહાસમાં અનારકલી નામનું કોઈ પાત્ર જ નહોતું, છતાં ફિલ્મમાં સલીમ જેવા સાચા પાત્ર સાથે તેને બતાવી છે, તેથી આજની પેઢીને એ ઇતિહાસ સાચો લાગે છે. મુગલ-એ-આઝમની પણ એવી જ હાલત છે. ફિલ્મની કથા જ આજે લોકો માટે સાચો ઇતિહાસ બની રહી છે. જ્યારે એમાં ઘણો ઇતિહાસ કાલ્પનિક પણ હતો. આથી જ આવી ફિલ્મનો વિરોધ થવો એકદમ યોગ્ય જ છે. ઇતિહાસ સાથે ચેડાં કરનારાઓને અટકાવવા એ દેશના દરેક નાગરિકની ફરજ છે. જો આ ફિલ્મમાં પદ્માવતી અને અલાઉદ્દીન ખિલજીના પ્રણયદૃશ્યો હોય અને એ ફિલ્મ રીલીઝ થઈ જાય તો આવનારી પેઢી માટે એ જ ઇતિહાસ બની જાય.